text: Lærere i Syddanmark flygter fra folkeskolen
  11 februar 2015 kl. 10.45
  Flere folkeskolelærere har det seneste år sagt farvel til folkeskolen. Det er bl.a. lærernes ændrede arbejdstidsregler, der får skylden.
  Nye arbejdstider får lærere til at flygte fra folkeskolen. Nye tal viser at antallet af lærere, der stopper er steget markant det seneste år. Og lærernes fagforening er ikke i tvivl.
  Det skyldes de nye regler om, at lærerne som udgangspunkt skal være på skolen 40 timer om ugen.
  Fra oktober 2012 til oktober 2013 forlod 904 lærere folkeskolen i Region Syddanmark. Et år senere fra oktober 2013 til oktober 2014 var det tal 1166. En stigning på 262 lærere eller hele 31 procent.
  Det viser tal fra Kommunernes og Regionernes Løndatakontor.
  Alene i Esbjerg skønner lærerforeningen, at 45 lærere har valgt folkeskolen fra.
  Mange af landets kommuner melder også tilbage, at de nu oplever problemer med rekruttering af lærere. Her svarer 41 procent enten i høj eller i nogen grad ja på det spørgsmål.
  